Ғаилә, балалыҡ, атайлыҡ һәм ҡатын-ҡыҙҙар мәсьәләләре буйынса комиссия эшенең төп йүнәлешен билдәләү маҡсаты менән райондарҙа әллә күпме осрашыуҙар, түңәрәк ҡорҙар, республика Хөкүмәте Премьер-министр урынбаҫары, беҙҙең ҡоролтайҙың башҡарма комитеты ағзаһы Лилиә Салауат ҡыҙы Ғүмәрова менән бергәләп ҡатын-ҡыҙҙарға арналған закондар буйынса фекер алышыуҙар ойошторҙо. Утыҙлап районда, шул иҫәптән төньяҡ-көнбайыш райондарҙа башҡорт теле уҡытыусылары менән осрашыу үткәреп сыҡты. Был бигерәк тә мөһим эш булды, тип уйлайым, сөнки ауылдарҙа хәҙер туған телде, мәҙәниәтте, башҡортлоҡто тап башҡорт теле уҡытыусылары булған ҡатын-ҡыҙҙар һаҡлай. Уларҙың рухын нығытыу, шулай уҡ уларҙың эш урындарын һаҡлап ҡалыу бөгөн көнүҙәк мәсьәләгә әйләнде. Был йәһәттән ысынлап та “башҡорт теле уҡытыусыһы” тигән оло эште үҙ иңендә йөкмәп килгән ҡатын-ҡыҙҙарыбыҙ оло ихтирамға һәм һоҡланыуға лайыҡ. Беҙ үткән йәйҙә Өфөләге башҡорт теле уҡытыусыларының башҡорт теле дәрестәрен һаҡлап ҡалыу буйынса фиҙаҡәр эшмәкәрлегенә шаһит булдыҡ. Уларҙы Өфө ҡала округы хакимиәтенең, Өфө райондарының мәғариф идаралыҡтарында эшләүсе башҡорт теле буйынса методистар әйҙәп йөрөнө. Был эште атҡарырға күп көс һалған методик үҙәк етәксеһе Сафиуллина Розалия Рәсих ҡыҙының фиҙәҡәрлеге бигерәк тә маҡтауға лайыҡ. Был эштәрҙең уртаһында Ғаилә, балалыҡ, атайлыҡ һәм ҡатын-ҡыҙҙар мәсьәләләре буйынса комиссия рәйесе булды.